Unsern willigen dienst un̄ alles guͦt, gnedigē liebē he'ren. Wissend, das in ûnsrem kilchspel
ze Lȗtcelfluͦ ein from erber gesell wonēd un̄ gesessen was un̄ aber nu vō der gewalt Gottes
bresthafftig ist worden und v'ersuͦcht und fȗndē ist worden des breste malentzy. Un̄ begerend sin
frȗnd und ouch er von ȗwer gnadē, das ir im gönnēd und enpfachē wellend in ȗwer siechen
hus an der Zull, lutt'lich durch Gottes willē. Wand wir nu wol wissēd, dz ir enkein nit enphachēt
in dz selb hus, er kouff denn die pfruͦnd von ȗch. Da bitten wir ȗch gar ernstlich un̄ flissklich, dz
ir in miltēklich un̄ bescheidēlich halten wellēd an dem gelt, wand er doch arm ist an guͦt, und
im oͧch kürzlichē sin vatt' ab gangē ist un̄ nȗn lebendig kind gelassen hat un̄ iecklichē kind
des erbs gar lützel zȗcht un̄ ein gross geltschuld geltē söllēd. Darumb, so bittē wir ȗch, das
ir den armen moͤnschen un̄ die sinē, die zoͤger sind diss brieffes, bescheidēlichē haltē wellēd. Wand
wir wol wissend, dz der arm moͤnsch gar bescheidē un̄ ersam ist un̄ niemā enklein ungeliches
an im nit enhat, koͤnnēd wir dz umb ȗw' gnad v'dienen. Dar inn so soͤllend ir ȗns allweg
willig finden lassen. Gebē ze Lȗtzelfluͦ, sabate pxo an̄ qsmō genti etc anno 1453[10].
Von ȗns Tȗringen, kilchh' ze
Lȗtzelfluͦ, Pet' Kȗng, vogt ze
Brand un̄ gemein und'tan ze
Lȗtzelfluͦ